Publication: Magyar Közlöny
Issue: MK-2009-56 (Year: 2009, Number: 56)
Era: 2004-2010
Section: [Melléklet a 40/2002. (V. 24.) OM rendelethez]
Paragraph Index: 1144

[Melléklet a 40/2002. (V. 24.) OM rendelethez] „I. RÉSZLETES ÉRETTSÉGI VIZSGAKÖVETELMÉNY Az élelmiszer-ipari alapismeretek érettségi vizsga célja annak eldöntése, hogy a vizsgázó elsajátította-e a kerettantervi élelmiszer-ipari szakmacsoportos alapozó tantárgyak tananyagát; ezáltal alkalmas-e – ismeretek beszámításával – az érettségi utáni szakképzésre vagy szakirányú felsőfokú továbbtanulásra. A tantárgy az érettségin, a szabadon választható vizsgatárgyak körét bővíti. Az élelmiszeripari alapismeretek komplex vizsgatárgy, A vizsgakövetelmények a kerettantervekhez illeszkednek, s nem tartalmazzák az egyes intézmények helyi tanterveiben megfogalmazott kiegészítő témakörök követelményeit. A vizsga közép-, valamint emelt szinten is írásbeli és szóbeli részből áll. A részletes vizsgakövetelmények közép- és emelt szinten egyaránt kompetencia elv alapján készültek. Az emelt szintű követelmények tartalmazzák a középszintű követelményeket is. Középszinten alapvetően az ismeret és a megértés szintje a jellemző, emelt szinten fokozottabban előtérbe kerül az alkalmazási és integrálási képesség. Emelt szinten nagyobb hangsúlyt kap az alkalmazás a számítási feladatok megoldásában is. A vizsgán a vizsgázónak az említett ismereteken kívül számot kell adnia az alábbi táblázatba foglalt kompetenciák – adott vizsgaszintnek megfelelő – elsajátításáról is. A) Kompetenciák

Source: https://magyarkozlony.hu/hivatalos-lapok/a4a8b7b310c72324b9d8320822f65a927bdb0963/dokumentumok/56fae74fa21462385210d71b8a02d05deb4734e2/letoltes